**Broj: 711-I-608-M-28/19-03-17**

Zagreb, 1. ožujka 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Tatijane Vučetić i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Brune Hranića, općinskog načelnika Općine Vidovec, za davanjem mišljenja Povjerenstva,** na 40. sjednici, održanoj 1. ožujka 2019.g., daje sljedeće

**MIŠLJENJE**

**I. Primanje naknade putnih troškova za obnašanje dužnosti dužnosnika Brune Hranića, općinskog načelnika Općine Vidovec, ne predstavlja primanje plaće dužnosnika iz članka 4. stavka 1. ZSSI-a, niti primanje dodatne naknade za poslove obnašanja javnih dužnosti iz članka 7. točke d) ZSSI-a.**

**II. Zakon o lokalnoj i područnoj (regionalnoj) samoupravi te Zakon o plaćama u lokalnoj i područnoj (regionalnoj) samoupravi uređuju prava iz rada općinskog načelnika i zamjenika općinskog načelnika, a za čiju je primjenu nadležno Ministarstvo uprave te se upućuje dužnosnik da se obrati navedenom tijelu državne uprave za mjerodavno tumačenje dopuštenosti i načina ostvarivanja prava na troškove prijevoza lokalnih dužnosnika.**

 Obrazloženje

Zahtjev za davanjem mišljenja Povjerenstva podnio je dužnosnik Bruno Hranić, općinski načelnik Općine Vidovec. U knjigama ulazne pošte zahtjev je zaprimljen pod poslovnim brojem: 711-U-801-M-28/19-01-3 dana 14. veljače 2019.g., povodom kojeg se vodi predmet broj M-28/19.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je dužnosnik Bruno Hranić povodom obnašanja dužnosti općinskog načelnika Općine Vidovec obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik navodi da dužnost općinskog načelnika Općine Vidovec obnaša profesionalno, u zasnovanom radnom odnosu, te da službenici i namještenici Općine Vidovec, sukladno općim aktima Općine Vidovec, ostvaruju pravo na naknadu troškova dolaska i odlaska s posla u visini autobusne karte, neovisno o udaljenosti od mjesta stanovanja do mjesta obavljanja posla. Dužnosnik traži mišljenje Povjerenstva ima li u obnašanju navedene dužnosti također pravo na isplatu putnih troškova dolaska i odlaska s posla na isti način kao i zaposlenici Općine.

Dužnosnik je u izvješćima o imovinskom stanju koja je podnio Povjerenstvu u obnašanju dužnosti općinskog načelnika Općine Vidovec navodio da navedenu dužnost obnaša profesionalno, u zasnovanom radnom odnosu.

Člankom 4. stavkom 1. ZSSI-a propisano je da se plaćom dužnosnika, u smislu toga Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje dužnosti.

Člankom 7. točkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Povjerenstvo utvrđuje da je Ministarstvo uprave, Uprava za politički sustav, državnu upravu te lokalnu i područnu (regionalnu) samoupravu, dana 10. lipnja 2015.g. donijelo uputu za postupanje u pogledu prava lokalnih dužnosnika, KLASA: 023-01/15-01/67, URBROJ: 515-02-02/1-15-1 u kojoj se navodi da je temeljni zakon kojim se uređuju prava lokalnih dužnosnika (općinskih načelnika, gradonačelnika, župana i njihovih zamjenika) Zakon o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 19/13.).

U Uputi se citira odredba članka 90.a navedenog Zakona kojom je propisano da lokalni dužnosnici koji dužnost obavljaju profesionalno, za vrijeme profesionalnog obavljanja dužnosti ostvaruju pravo na plaću i druga prava iz rada te da se vrijeme obavljanja dužnosti uračunava u staž osiguranja, a lokalni dužnosnici koji dužnost obavljaju volonterski imaju pravo na naknadu za rad te se ističe da su osnovna mjerila za određivanje plaće propisana Zakonom o plaćama u lokalnoj i područnoj (regionalnoj) samoupravi („Narodne novine“ broj 28/10.). U Uputi se tumači da odredbama navedenih Zakona osim navedenih prava na plaću i staž osiguranja za dužnosnike koji dužnost obavljaju profesionalno te prava na naknadu za rad ako istu obavljaju volonterski, nisu propisana druga prava za lokalne dužnosnike. Također se ističe da prava dužnosnika koji dužnost obnašaju na lokalnoj razini proizlaze iz izbora istih osoba na dužnost u jedinici lokalne samouprave, a ne iz službeničkog statusa, stoga obavljanje dužnosti lokalnih dužnosnika nije isto što i rad na službeničkom radnom mjestu, niti se s istim može izjednačiti po bilo kojoj osnovi te se niti prava iz kolektivnih ugovora ne mogu odnositi na dužnosnike, neovisno o tome obavljaju li dužnost profesionalno ili bez zasnivanja radnog odnosa.

U pogledu pojedinih materijalnih prava u Uputi se navodi da lokalni dužnosnici imaju pravo na naknadu stvarnih materijalnih troškova nastalih u vezi s obnašanjem dužnosti, kao što su putni i drugi opravdani troškovi nastali u obnašanju dužnosti (troškovi prijevoza, dnevnica za službeno putovanje), kao i nekih drugih prava, poput prava na korištenje službenog automobila, pri čemu se iznosi mišljenje da bi takva prava lokalnih dužnosnika trebalo urediti zasebnim aktom.

Povjerenstvo utvrđuje da su je Zakon o lokalnoj i područnoj (regionalnoj) samoupravi mijenjan dva puta u odnosu na razdoblje nakon donošenja navedene Upute Ministarstva uprave, i to u brojevima „Narodnih novina“ 137/15. i 123/17., pri čemu nisu mijenjane ili dopunjene odredbe iz kojih bi proizlazilo da su materijalna prava lokalnih dužnosnika drukčije uređena u odnosu na odredbe istog Zakona na koje se Uputa poziva, dok Zakon o plaćama u lokalnoj i područnoj (regionalnoj) samoupravi nije kasnije mijenjan ili dopunjavan.

Obzirom da se plaćom dužnosnika u smislu ZSSI-a smatra svaki novčani primitak ostvaren od obnašanja dužnosti iz članka 3. ZSSI-a, osim naknade putnih i drugih troškova, sa stajališta samih odredbi ZSSI-a ne proizlazi da bi općinski načelnik i zamjenik općinskog načelnika, ostvarivanjem naknade putnih troškova primao plaću dužnosnika iz članka 4. stavka 1. ZSSI-a niti primao dodatnu naknadu za poslove obnašanja javnih dužnosti iz članka 7. točke d) ZSSI-a, jer isto ne predstavlja materijalnu naknadu ili nagradu za obavljeni rad u obnašanju javne dužnosti, već isplatu prijevoza u visini nastalih putnih troškova.

Međutim, obzirom da je za Zakon o lokalnoj i područnoj (regionalnoj) samoupravi te Zakon o plaćama u lokalnoj i područnoj (regionalnoj) samoupravi nadležno Ministarstvo uprave, upućuje se dužnosnik da se obrati navedenom državnom tijelu za mjerodavno tumačenje dopuštenosti i način ostvarivanja prava na troškove prijevoza lokalnih dužnosnika.

Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Bruno Hranić, elektronička dostava
2. Objava na internetskoj stranici Povjerenstva
3. Pismohrana